HL บวก 4% แย้มครึ่งปีหลังแจ่ม ลุยเปิดสาขาเพิ่มอีก 8 แห่ง-ออกสินค้าใหม่
HL บวก 4% แย้มครึ่งปีหลังแจ่ม ลุยเปิดสาขาเพิ่มอีก 8 แห่ง-ออกสินค้าใหม่ ปักธงปีนี้รายได้โตเกิน 20% 
HL บวก 4% แย้มครึ่งปีหลังแจ่ม ลุยเปิดสาขาเพิ่มอีก 8 แห่ง-ออกสินค้าใหม่ ปักธงปีนี้รายได้โตเกิน 20%
21 ก.ย. 2565

ผู้สื่อข่าวรายงานว่า วันนี้(21 ก.ย.65) บริษัท เฮลท์ลีด จำกัด (มหาชน)  หรือ HL ณ เวลา 14:54 น. อยู่ที่ระดับ 26.75 บาท บวก 1.00 บาท หรือ 3.88% ราคาสูงสุด 27.00 บาท ราคาต่ำสุด 25.75 บาท  ด้วยมูลค่าซื้อขาย 52.05 ล้านบาท

โดยก่อนหน้านี้ ภก.ธัชพล ชลวัฒนสกุล  ประธานเจ้าหน้าที่บริหาร HL เปิดเผยว่า บริษัทมั่นใจว่ารายได้รวมในปีนี้จะเติบโตมากกว่า 20% จากปีก่อนที่ทำได้ 1,216 ล้านบาท ได้ตามเป้าหมายที่วางไว้ เนื่องจากรายได้  6 เดือนแรกของปีนี้อยู่ที่ 740 ล้านบาท คิดเป็นเติบโต 33% เมื่อเทียบกับช่วงเดียวกันของปีก่อน และคาดการณ์ว่าแนวโน้มในครึ่งปีหลังน่าจะมีทิศทางที่ดีขึ้นอย่างต่อเนื่อง
สำหรับกลยุทธ์การดำเนินธุรกิจในช่วงที่เหลือของปีนี้ บริษัทฯ จะมุ่งเน้นการพัฒนาสินค้านวัตกรรมใหม่ให้มีความหลากหลายตอบโจทย์ผู้บริโภคในทุกกลุ่มอายุ ภายใต้แบรนด์ของตัวเอง เพื่อเจาะกลุ่มตลาดในประเทศและตลาดต่างประเทศ พร้อมทั้งขยายช่องทางการจัดจำหน่ายสินค้าแบรนด์ PRIME และ BESUTO มากยิ่งขึ้น เพื่อสร้างการเติบโตได้อย่างก้าวกระโดด โดยตั้งเป้าเปิดสาขาใหม่อีก 8 สาขาในพื้นที่เขตกรุงเทพฯและปริมณฑล เนื่องจากมองว่าเป็นตลาดที่มีมูลค่าสูง
ปัจจุบันบริษัทฯ มีร้านขายยารวมทั้งสิ้น 28 สาขา ประกอบไปด้วย แบรนด์ Pharmax จำนวน 13 สาขา, iCare จำนวน 11 สาขา, Vitaminclub จำนวน 3 สาขาและ Super Drug จำนวน 1 สาขา และมีสินค้าที่จัดจำหน่ายรวมกว่า 10,000 รายการ